Klaus Kjær (DF), 2000-03-30:
Jeg takker udenrigsministeren for redegørelsen til Folketinget for styrkelse af OSCE og Den Parlamentariske Forsamlings rolle.
Redegørelsen har dannet grundlag for den rejste forespørgselsdebat vedrørende regeringens planer for en styrkelse af OSCE og dens aktiviteter, og hvad regeringen agter at gøre for at styrke samarbejdet mellem Den Parlamentariske Forsamling og ministerdelen.
Der er således opbygget et bistandspolitisk instrument til fremme af respekten for menneskerettigheder og genopbygningen og konsolideringen af civilsamfundet under freds- og stabilitetsrammen FRESTA som et vigtigt element til forebyggelse af konflikter i Europa.
Danmarks internationale humanitærberedskab, også kaldet IHB, der blev oprettet i 1994, er bl.a. rammen om de danske personelbidrag til OSCE's missioner.
Via IHB kan der med kort varsel stilles personel til rådighed for internationalt arbejde, således at Danmark hurtigt kan bidrage med velkvalificeret personel til missionerne.
I redegørelsen lægges der megen vægt på, at erfaringerne viser, at netop hurtigheden af indsatsen er vigtig for effektiviteten i det konfliktforebyggende arbejde.
IHB har også på mange måder været inspirationskilden til OSCE's nye REACT-beredskab, som skal gøre OSCE i stand til hurtigere at udsende civilt personel fra medlemsstaterne.
Det er derfor også ærgerligt, at netop danske skatteregler, forkert vejledning herom og grov forskelsbehandling af det civile personel har medført, at senest Dansk Politiforbund har frarådet danske politibetjente at melde sig til den ofte risikofyldte tjeneste i disse kriseområder.
Med chartret for europæisk sikkerhed fra topmødet i Istanbul blev det understreget, at udgangspunktet er, at trusler mod sikkerheden i høj grad hidrører fra interne kriser i stater, men også fra kriser mellem stater.
Chartret har givet anledning til uenighed mellem en række vestlige lande på den ene side og Rusland på den anden side på baggrund af kriserne i først Kosovo og siden Tjetjenien.
Netop i Tjetjenienspørgsmålet har russerne påpeget, at det drejer sig om et internt anliggende, og et eller andet sted ligger der vel også en grænse for, hvor megen indblanding fra OSCE's side et land skal acceptere.
I Dansk Folkeparti finder vi, at det er inden for OSCE's kompetence at reagere over for Rusland, for så vidt angår overtrædelserne af menneskerettighederne i Tjetjenienkonflikten.
Men hvad angår de sikkerhedspolitiske aspekter, kunne OSCE med lige så god ret fordømme Tjetjenien for at skade det konfliktforebyggende og demokratiserende arbejde i den guerillakrig, der udøves fra Tjetjeniens side, og terrorvirksomheden med bombesprængninger osv. i Moskva.
Jeg vil opfordre OSCE til i højere grad at koncentrere sig om de konfliktforebyggende foranstaltninger, så konflikten ikke spreder sig til andre dele af Kaukasus.
I Dansk Folkeparti er vi enige i de finansielle strukturændringer, der er sket, sådan at man ikke længere behøver at basere sig på frivillige bidrag fra landene.
I redegørelsen nævnes om samspillet mellem parlamentarikerforsamlingen og de øvrige OSCE-organer
, at det er vigtigt, at det bliver styrket.
Dér kunne vi fra Dansk Folkepartis side godt ønske, at man udvidede dette samarbejde mellem ministerdelen og parlamentarikerforsamlingen til ikke blot at være rådgivende og deltagende, men til at man også går ind i en egentlig forhandling.
I Dansk Folkeparti kan vi støtte det forslag til vedtagelse, som er fremsat.